Foto: FAH

GOST emisije "Novi dan" na N1 Televiziji bio je predsjednik stranke Hrast - Pokret za uspješnu Hrvatsku, Ladislav Ilčić, ujedno i predstavnik Domoljubne koalicije Tomislava Karamarka.



Govoreći o inzistiranju MOST-a na velikoj koaliciji, kazao je da, ako je njima u cilju da se provode reforme, onda takva koalicija nema smisla te da se nada da će MOST donijeti odluku koja je "logična", odnosno da će se opredijeliti za jednu od dviju opcija.



"Reforme su jako važne. I ja sam prvo stavio program na stol. Kad smo dogovorili program onda smo pričali o kadrovskim uvjetima. Jer to je kao da meni žena ostavi recept za najfiniji kolač na svijetu, a ja od toga ništa ne napravim. Kadrovi su važni kako bi se programi i proveli. Ovo jučer je bilo forsiranje od strane SDP-a. Predsjednik Sabora je ključna karika u provođenju programa. Logično je da mi prvo dogovorimo većinu", kazao je Ilčić.



Na upit zašto Domoljubna koalicija nije dala svog kandidata za predsjednika Sabora, kazao je da su takvu odluku donijeli jer nemaju većinu, ali i zato što žele "uštedjeti Hrvatskoj milijune kuna".



"Zato što smo vidjeli da nemamo većinu. Zašto izlaziti s nečim za što nemate većinu. Upravo Domoljubna koalicija je RH uštedjela mlijune kuna. Varijanta na koju je bio spreman Most je bio da imenujemo predsjednika koji ništa ne bi donio, SDP se složio, u tom slučaju bi svima nama krenule plaće i sve povlastice. Upravo Domoljubna koalicija je pokazala da mi politiku shvaćamo ozbiljno. Ne mogu se odmaknuti od toga da je HDZ radio greške u ovih 25 godina, ali dajte priliku nama koji smo novi da imamo drugačiji pristup politici. Mediji nigdje nisu naglasili da smo uštedjeli Hrvatskoj novac", kazao je te dodao da bi bio spreman podržati Podolnjaka.



"Mi u Domoljubnoj koaliciji nismo definirali pozicije"



Na upit koliko Hrast inzistira na ideološkim razlikama u pregovorima, kazao je da na te vrijednosti utječe politika. Ni Most ne može samo tako staviti vrijednosni sustav na stranu. Zato mi ne možemo ići s SDP-om. Ja cijenim SDP, želim uvesti tu političku kulturu da se ne vrijeđamo. Trebamo surađivati, ali mi se ideološki razlikujemo".



Upitan je i da komentira slučaj pitanja iz vjeronauka u udžbeniku iz povijesti, gdje se odnovnoškolce pita je li točno da se Jahve pojavio na Sinaju. "Oni koji su vjernici bi rekli da, ali oni koji nisu oni bi rekli ne. To je malo škakljivo pitanje da bi bilo u udžbeniku povijesti", kazao je.



Rekao je i da u HDZ-u još nisu definirali ministarske pozicije, već da prvo moraju odlučiti s kim će u koaliciju. "Ljudi trebaju znati da je bavljenje politikom izuzetno veliko odricanje. Nije to da odete na posao, vratite se i ne mislite više o poslu. Da ne ulazim u visinu saborske plaće, ja se 20 godina bavim društvenim radom. To sve radim na odbrovoljnoj bazi. Logično je da kad se izbori dobiju da se krenu u dogovor oko kadra", kaže.



Dodaje i da može zamisliti suradnju Karamarka i Milanovića, jer on poznaje "dva Karamarka - jedan je onaj o kojem sa imao dojam prije nego što sam ga upoznao preko medija koji su ga opisivali kao nekoga tko ne zna govoriti i izražavati se. Drugi je onaj kojeg sam upoznao", kaže.



"Trebali smo ograditi RH bodljikavom žicom, muslimani i Hrvati se razlikuju"



Govoreći kao predstavnik Domoljubne koalicije, Ilčić je iznio neke nevjerojatne tvrdnje oko načina na koji bi se trebala riješiti izbjeglička kriza.



"Mislim da smo trebali biti kao Mađarska i ograditi se bodljikavom žicom. Treba zaštiti svoj suverenitet i sigurnost. Bodljikava žica ima svoje prolaze i kroz te prolaze se humano propušta ljude. Nije bilo incidenata jer smo ih stavili u vlakove i poslali drugima. Sad će doći Njemačka koja će tražiti da se izbjeglice rasporede po država članicama. U ova dva i pol mjeseca Vlada je nastupila neodgovorno. Nisu mislili što su izbjeglice javljali svojim prijateljima telefonski u Turskoj. A govorili su im samo dođite, tu nas nahrane, pobrinu se za nas.



Sada smo upravo došli do toga da više nitko neće propuštati izbjeglice. Vlada je trebala jasno reći da neće propuštati ekonomske migrnate. Umjesto toga Milanović se posvađao sa svim okolnim državama. Mi imamo milijune ljudi u Africi i Aziji koji žele doći u Europu. Mi ne razmišljamo o tome da će ti ljudi preplaviti Europu i da su oni biološki jači od Europljana jer imaju puno djece. Važna je i kulturna politika. Njihova djeca su jednako vrijedna, ali nisu ista. Trebamo se zapitati želimo li mi u Hrvatskoj milijun muslimana. Oni imaju drugačiji mentalitet, to će promijeniti kulturu.



Velika je razlika između muslimana i Hrvata. U radnim navikama, u odnosu na život, idealima, prema ženama. Mi smo različiti. Jednako smo vrijedni, ali smo različiti. Multikulturalnost je mrtva,to je rekla i Angela Merkel. Država moraju razmišljati o svom identitetu. Ja sam u svakom slučaju spreman da se onim ljudima kojima je život ugrožen da se njima pomogne. Kad se uspostave normalni uvjeti života onda će se oni tamo vratiti, ali da je to tako oni bi išli i u druge države", zaključio je Ilčić.

Tekst se nastavlja ispod oglasa

Karamarko o Ilčiću: Moram vidjeti što je rekao



Čelnik Domoljubne koalicije Tomislav Karamarko komentirao je skandalozan istup predsjednika Hrasta Ladislava Ilčića.



"To nije stav Domoljubne koalicije, moramo prvo vidjeti o čemu se radi", kazao je kratko Karamarko i izbjegao izravan odgovor, javlja N1.